اماراتو په کرېکټ کې بیا افغانستان ته ماتې ورکړه
متحدو عربو اماراتو له افغانستان سره د کرېکټ د څلورو یوې ورځنیو نړیوالو لوبو، دویمه سیالي هم وګټله.
د افغانستان او اماراتو ترمنځ د کرېکټ دویمه نړیواله یوه ورځنۍ سیالي د افغانانو په ماتې پای ته ورسېده. دغه لوبه نن یکشنبه د نومبر په ۳۰ نېټه په دوبۍ کې وشوه. که څه هم افغان لوبغاړو اماراتو ته د ۲۸۰ منډو یو نسبتآ ستر هدف وټاکه، خو توپ اچوونکو یې د مخالفې لوبډلې د توپ وهوونکو مخه ونشوه نیولې. په افغان لوبغاړو کې نوروز منګل تر ټولو ډېرې ۱۲۹ منډې وکړې او ورپسې افسر ځاځی و چې ۵۱ رنزونه یې وکړل. په افغان لوبډلې کې لوی بدلون دا و چې حمید حسن له ډېرې مودې وروسته نن بیا ولوبېده، ده په لومړنیو اورونو کې د اماراتو د سر لوبغاړی وسوځوه، خو داسې ښکاري چې لا هم پوره رغېدلی نه وي. ده په اتو اورونو کې ۶۱ منډې ورکړې. دا په یوې اونۍ کې د اماراتو په لاس، افغانستان دویمه ماتې ده، اماراتو د تېرې جمعې په ورځ هم افغانستان ته ماتې ورکړه. افغان لوبغاړي له شاوخوا یوې میاشتې راهیسې په اماراتو کې دي او د ۲۰۱۵ کال نړیوال جام ته په تیاریو بوخت دي. افغانستان تر دې وړاندې د نیوزلینډ الف لوبډلې ته هم په لوی توپیر سره لوبه وبایلله. افغانستان به له اماراتو سره خپله درېیمه لوبه د ډسمبر په دویمه نېټه دسه شنبې په ورځ کوي. افغانستان باید دوه پرلپسې لوبې وګټي چې له اماراتو سره د څلورو لوبو لړۍ دوه- دوه برابره کړه او امارات یوازې یوې بلې ګټې ته ضرورت لري چې، د دغه سیریز جام پورته کړي. د کرېکټ یو شمېر مینوالو پوښتنه کوي، افغانستان چې د اماراتو او د نیوزلینډ الف لوبډلې ته لوبې بایلې، نو په نړیوال جام کې به د استرالیا، انګلینډ او نورو پیاوړو لوبډلو سره څه کوي؟ جعفر هاند په ۲۰۱۷ کې په واشنګټن ډي سي کې په امریکايي پوهنتون کې په نړیوالو مطبوعاتو او اړیکو کې ماستري کړې ده. د ننګرهار په پوهنتون کې یې قضا لوستې ده. له ۲۰۰۷ نه تر ۲۰۱۴ کاله پورې د بي بي سي د نړیوالې او افغان څانګې خبریال او پروډیوسر و. د ۲۰۱۴ کال له پیل راهیسې په واشنګټن کې د امریکا غږ اشنا راډیو/تلویزون خبریال دی.